Diari Oficial de la Generalitat Valenciana


Sumari del DOGV 6750, del 10-04-2012 (2012/3466)

ACORD de 30 de març de 2012, del Consell, pel qual la Comunitat Valenciana s'adherix al mecanisme extraordinari de liquiditat regulat en l'Acord 6/2012, de 6 de març, del Consell de Política Fiscal i Financera.
------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   6750

Data del DOGV
:   10-04-2012

Secció del DOGV
:   III. ACTES ADMINISTRATIUS - C) ALTRES ASSUMPTES

Número del document
:   2012/3466


Data del document
:   30-03-2012

Organisme emissor
:   Conselleria d'Economia, Indústria i Comerç

Tipus de document
:   Acord

ACORD de 30 de març de 2012, del Consell, pel qual la Comunitat Valenciana s'adherix al mecanisme extraordinari de liquiditat regulat en l'Acord 6/2012, de 6 de març, del Consell de Política Fiscal i Financera. [2012/3466]  
El Consell, en la reunió del dia 30 de març de 2012, va adoptar l'acord següent:  
La Comunitat Valenciana, durant els últims exercicis i en el marc de la greu situació econòmica, ha patit una important caiguda de l'activitat econòmica i, conseqüentment, un important decreixement de la recaptació dels recursos, situació que s'ha vist agreujada per les restriccions dels mercats financers.  
Tot això ha determinat, per al conjunt d'administracions territorials, retards acumulats en el pagament de les obligacions contretes amb els proveïdors.  
Mitjançant l'Acord 6/2012, de 6 de març, del Consell de Política Fiscal i Financera, es van fixar les línies generals d'un mecanisme extraordinari de finançament per al pagament als proveïdors de les comunitats autònomes, entre les quals cal destacar:  
1. Les obligacions pendents de pagament han de ser vençudes, liquides i exigibles, i referides a factures registrades amb anterioritat al 31 de desembre de 2011.  
2. Les obligacions han d'estar vinculades en origen a contractes d'obres, gestió de servicis públics, subministraments i la resta de servicis inclosos en l'àmbit d'aplicació del Reial Decret Legislatiu 3/2011, de 14 de novembre, incloent-se igualment els concerts subscrits en els àmbits sanitari, educatiu i de servicis socials.  
3. Està subjecte a la condicionalitat fiscal, i en este sentit les comunitats han de presentar el corresponent pla d'ajust, subjecte a informe del Ministeri d'Hisenda i Administracions Públiques.  
4. L'abonament al proveïdor comporta l'extinció del deute contret, pel principal, interessos, costes judicials i qualssevol altres gastos accessoris.  
5. Les comunitats autònomes que desitgen acollir-se al mecanisme extraordinari de liquiditat hauran de presentar una sol·licitud d'adhesió al mateix, una autorització específica d'endeutament addicional i presentar un pla d'ajust en els termes i condicions de l'Acord de la Comissió Delegada del Govern a què es referix el paràgraf següent.  
  
En la seua reunió de 22 de març de 2012, la Comissió Delegada del Govern per a Assumptes Econòmics va acordar la posada en funcionament d'un mecanisme de finançament per al pagament als proveïdors de les comunitats autònomes per a 2012.  
D'acord amb tot l'anterior, i a proposta conjunta del conseller d'Economia, Indústria i Comerç i del conseller d'Hisenda i Administració Pública, el Consell  
  
ACORDA  
  
Primer  
Acollir-se al mecanisme extraordinari de liquiditat regulat en l'Acord 6/2012, de 6 de març, del Consell de Política Fiscal i Financera, pel qual es fixen les línies generals d'un mecanisme extraordinari de finançament per al pagament als proveïdors de les comunitats autònomes.  
  
Segon  
Conseqüència de l'anterior, sol·licitar al Ministeri d'Hisenda i Administracions Públiques la inclusió de la Comunitat Valenciana en este.  
  
Tercer  
Autoritzar els consellers d'Economia, Indústria i Comerç i d'Hisenda i Administració Publica, en l'àmbit de les seues competències respectives, per a adoptar les mesures i actuacions necessàries amb vista a assegurar la integració de la Comunitat Valenciana en el mecanisme extraordinari de finançament per al pagament als proveïdors, així com a executar totes i cada una de les condicions i circumstàncies recollides en l'Acord de la Comissió Delegada del Govern per a Assumptes Econòmics, de 22 de març de 2012, pel qual es posa en marxa el mecanisme de finançament per al pagament als proveïdors de les comunitats autònomes per a 2012.  
  
València, 30 de març de 2012  
  
El vicepresident i secretari del Consell,  
JOSÉ CISCAR BOLUFER